C 125/414
EL
Επίσημη Εφημερίδα της Ευρωπαϊκής Ένωσης
5.4.2023
Τετάρτη 14 Σεπτεμβρίου 2022 (38β) Πρέπει να καθοριστούν κατάλληλες διατάξεις για την καταπολέμηση της απάτης, ιδίως όσον αφορά την
κατηγορία των χρησιμοποιημένων μαγειρικών ελαίων (ΧΜΕ) με την πολύ διαδεδομένη πρακτική της ανάμειξης φοινικελαίου.
Δεδομένου ότι ο εντοπισμός και η πρόληψη της απάτης είναι ουσιαστικής σημασίας για την πρόληψη του αθέμιτου ανταγωνισμού και της ανεξέλεγκτης αποψίλωσης των δασών σε τρίτες χώρες, θα πρέπει να εφαρμοστεί πλήρης και πιστοποιημένη ιχνηλασιμότητα των εν λόγω πρώτων υλών.
(39)
Ο κανονισμός για τη διακυβέρνηση (ΕΕ) 2018/1999 περιλαμβάνει σε ορισμένα σημεία αρκετές αναφορές στον δεσμευτικό στόχο σε επίπεδο Ένωσης για μερίδιο ανανεώσιμης ενέργειας που καταναλώνεται στην Ένωση τουλάχιστον 32 % το 2030.
Καθώς ο εν λόγω στόχος πρέπει να αυξηθεί προκειμένου να συμβάλει αποτελεσματικά στη φιλοδοξία μείωσης των εκπομπών αερίων του θερμοκηπίου κατά τουλάχιστον 55 % έως το 2030, οι εν λόγω αναφορές θα πρέπει να τροποποιηθούν.
Τυχόν πρόσθετες απαιτήσεις σχεδιασμού και υποβολής εκθέσεων που ορίζονται δεν θα δημιουργήσουν νέο σύστημα σχεδιασμού και υποβολής εκθέσεων, αλλά θα πρέπει να υπόκεινται στο υφιστάμενο πλαίσιο σχεδιασμού και υποβολής εκθέσεων βάσει του κανονισμού (ΕΕ) 2018/1999.
(40)
Το πεδίο εφαρμογής της οδηγίας 98/70/ΕΚ του Ευρωπαϊκού Κοινοβουλίου και του Συμβουλίου (15) θα πρέπει να τροποποιηθεί προκειμένου να αποφευχθεί η επικάλυψη των κανονιστικών απαιτήσεων όσον αφορά τους στόχους για την απαλλαγή των καυσίμων κίνησης από τις ανθρακούχες εκπομπές και να ευθυγραμμιστεί με την οδηγία (ΕΕ) 2018/2001.
(40α) Θα πρέπει επίσης να προωθηθούν η έρευνα και η καινοτομία στον τομέα των καθαρών ενεργειών, όπως το
υδρογόνο, ώστε να καλυφθεί η αυξανόμενη ζήτηση για εναλλακτικά καύσιμα και, κυρίως, ώστε να διατεθεί στην αγορά μια ενέργεια της οποίας το κόστος παραγωγής είναι χαμηλότερο από τα ορυκτά καύσιμα, όπως το ντίζελ, το μαζούτ και η βενζίνη, των οποίων οι τιμές επί του παρόντος αγγίζουν επίπεδα ρεκόρ.
(41)
Οι ορισμοί της οδηγίας 98/70/ΕΚ θα πρέπει να τροποποιηθούν προκειμένου να ευθυγραμμιστούν με την οδηγία (ΕΕ) 2018/2001 και να αποφευχθεί η εφαρμογή διαφορετικών ορισμών στις δύο αυτές πράξεις.
(42)
Οι υποχρεώσεις σχετικά με τη μείωση των εκπομπών αερίων του θερμοκηπίου και τη χρήση βιοκαυσίμων της οδηγίας 98/70/ΕΚ θα πρέπει να απαλειφθούν για λόγους εξορθολογισμού και για να αποφευχθεί η διπλή ρύθμιση όσον αφορά τις ενισχυμένες υποχρεώσεις απαλλαγής των καυσίμων κίνησης από τις ανθρακούχες εκπομπές που προβλέπονται στην οδηγία (ΕΕ) 2018/2001.
(43)
Οι υποχρεώσεις σχετικά με την παρακολούθηση και την υποβολή εκθέσεων για τις μειώσεις των εκπομπών αερίων του θερμοκηπίου που ορίζονται στην οδηγία 98/70/ΕΚ θα πρέπει να απαλειφθούν για να αποφευχθεί η διπλή ρύθμιση των υποχρεώσεων υποβολής εκθέσεων.
(44)
Η οδηγία (ΕΕ) 2015/652 του Συμβουλίου, η οποία προβλέπει τους λεπτομερείς κανόνες για την ομοιόμορφη εφαρμογή του άρθρου 7α της οδηγίας 98/70/ΕΚ, θα πρέπει να καταργηθεί καθώς καθίσταται παρωχημένη με την κατάργηση του άρθρου 7α της οδηγίας 98/70/ΕΚ από την παρούσα οδηγία.
(45)
Όσον αφορά τα βιολογικά συστατικά του ντίζελ, η αναφορά στο ντίζελ Β7 στην οδηγία 98/70/ΕΚ, δηλαδή στο ντίζελ που περιέχει μεθυλεστέρες λιπαρών οξέων (FAME) σε ποσοστό έως και 7 %, περιορίζει τις διαθέσιμες επιλογές για την επίτευξη υψηλότερων στόχων ενσωμάτωσης των βιοκαυσίμων όπως ορίζονται στην οδηγία (ΕΕ) 2018/2001.
Αυτό οφείλεται στο γεγονός ότι σχεδόν ολόκληρη η προμήθεια ντίζελ στην Ένωση είναι ήδη Β7.
Για τον λόγο αυτόν, το μέγιστο μερίδιο των βιολογικών συστατικών θα πρέπει να αυξηθεί από 7 % σε 10 %.
Η διατήρηση της ενθάρρυνσης της χρήσης του καυσίμου B10, δηλαδή του ντίζελ που περιέχει έως και 10 % μεθυλεστέρες λιπαρών οξέων (FAME), απαιτεί βαθμό προστασίας του B7 σε επίπεδο Ένωσης για FAME 7 % στο ντίζελ, λόγω του μεγάλου ποσοστού οχημάτων που δεν είναι συμβατά με το B10 και αναμένεται να υπάρχουν στον στόλο έως το 2030.
Αυτό θα πρέπει να αντανακλάται στο άρθρο 4 παράγραφος 1 δεύτερο εδάφιο της οδηγίας 98/70/ΕΚ, όπως τροποποιείται με την παρούσα πράξη.
(45α) Η μεγαλύτερη χρήση ενέργειας από ανανεώσιμες πηγές μπορεί επίσης να αυξήσει την ενεργειακή ασφάλεια
και αυτάρκεια, μειώνοντας, μεταξύ άλλων, την εξάρτηση από τα ορυκτά καύσιμα.
Ωστόσο, η περαιτέρω ενίσχυση και διασύνδεση του συστήματος μεταφοράς είναι απαραίτητη για τη δίκαιη και αποτελεσματική χρήση αυτής της μετάβασης, ώστε τα οφέλη που προκύπτουν να κατανέμονται ομοιόμορφα στον πληθυσμό της Ένωσης και να μην οδηγήσουν σε ενεργειακή φτώχεια.
(46)
Οι μεταβατικές διατάξεις θα πρέπει να επιτρέπουν την τακτική συνέχιση της συλλογής δεδομένων και την εκπλήρωση των υποχρεώσεων υποβολής εκθέσεων σχετικά με τα άρθρα της οδηγίας 98/70/ΕΚ που διαγράφονται από την παρούσα οδηγία.
(15)
Οδηγία 98/70/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με την ποιότητα των καυσίμων βενζίνης και ντίζελ και την τροποποίηση της οδηγίας 93/12/ΕΟΚ του Συμβουλίου (ΕΕ L 350 της 28.12.1998, σ. 58).